Mestské zastupiteľstvo v Košiciach

Uznesenie
z V. rokovania Mestského zastupiteľstva v Košiciach,
zo dňa 21. júna 2011                	                     číslo: 76

Vyhlásenie k plánovanej privatizácii spoločnosti Tepláreň Košice, a.s.

Mestské zastupiteľstvo v Košiciach
podľa § 6 ods. 2 písm. ac) Štatútu mesta Košice  

A. schvaľuje 

Vyhlásenie k plánovanej privatizácii  spoločnosti Tepláreň Košice, a.s.  podľa prílohy č. 1,   

B. ukladá  

riaditeľovi MMK 
zaslať  uvedené Vyhlásenie k  plánovanej privatizácii  spoločnosti Tepláreň  Košice, a.s.  predsedníčke vlády Slovenskej republiky.

                                                                      		   	  T:  01.07.2011
                                                                        		  Z:  riaditeľ MMK

	MUDr. Richard Raši, PhD., MPH	primátor mesta Košice
	Podpísal dňa: 27. 6. 2011

Za správnosť:   Ing. Pavol Lazúr
                         Ing. Juraj Tache

Zapisovateľka: Blanka Lukáčová
Príloha č. 1

V Y H L Á S E N I E
k plánovanej privatizácii  spoločnosti Tepláreň Košice, a.s.

Mestské zastupiteľstvo v Košiciach

-	vyjadruje n e s ú h l a s a znepokojenie s uznesením vlády Slovenskej republiky č.232 zo dňa 6.4.2011 k výške podielu samosprávy mesta Košice v spoločnosti Tepláreň Košice, a.s.(TEKO), podľa ktorého má byť do vlastníctva mesta Košice prevedených bezodplatným prevodom len 5 % akcií Teplárne Košice, a.s., Teplárenská 3, 042 92 Košice, IČO: 36 211 541,  čím  by mala byť garantovaná účasť zástupcov mesta v dozornej rade TEKO, prípadne možnosť zvolávania Valného zhromaždenia v tejto spoločnosti,

-	považuje TEKO za strategický podnik pre mesto Košice,

-	k o n š t a t u j e, že TEKO ako najväčší výrobca a distribútor tepelnej energie ako aj jeden z najvýznamnejších výrobcov elektrickej energie a poskytovateľov podporných služieb pre zabezpečenie spoľahlivosti elektrizačnej sústavy na Slovensku, prakticky nezvyšovala v rokoch 2007 – 2010 ceny tepla v Košiciach, ktoré sú ešte aj v súčasnosti jedny z najnižších v republike. V rokoch 2002 -2010 TEKO vynaložila na investície a opravy výrobných technológií a do ekologizácie výroby tepla a elektriny viac ako 120 mil. euro, čo je najviac spomedzi všetkých štátnych teplárenských spoločností. Sústava centralizovaného zásobovanie teplom v meste Košice je jednou z najväčších sústav v strednej Európe a zabezpečuje spoľahlivé a bezpečné dodávky tepla a teplej vody za trvalo udržateľné ceny, 

-	a p e l u j e na to, že uznesenie vlády č.232 je v rozpore s programovým vyhlásením vlády, v ktorom sa vláda zaväzuje, že „nebude privatizovať strategické podniky a podporí kroky k zefektívneniu vybraných podnikov so štátnou účasťou, vrátane odštátnenia teplární“ . Programové vyhlásenie vlády jasne deklaruje odštátnenie teplární a  presun akcií na mestá, ktorým bude uložená zodpovednosť za koncepcie tepelnej energetiky, avšak po privatizácii budú rozhodovať zahraniční  investori. Uznesenie vlády je v rozpore aj so záväzkom vlády poskytovať občanom Slovenska cenovo dostupné služby vo všeobecnom hospodárskom záujme, a nie na podporu výnosného podnikania zahraničných  investorov, 

-	u p o z o r ň u j e, že privatizéri a zahraniční investori očakávajú urýchlené vrátenie svojich investícií,  preto je namieste predpokladať, že dôjde k zvýšeniu cien tepla minimálne o 20 %, a tak predaj teplární v konečnom dôsledku zaplatia spotrebitelia. Dnes je situácia taká, že ceny tepla štátnych teplárenských spoločností sú v priemere o 20-30 % nižšie ako ceny ostatných výrobcov a dodávateľov tepla na Slovensku, ktorí majú majetkový podiel zo zahraničia. Tu sa žiada pripomenúť všeobecné pravidlo, že povinnosťou každého vlastníka je  majetok zveľaďovať, a nie sa ho pri momentálnom nedostatku financií  zbavovať,

-	v y z ý v a vládu Slovenskej republiky o prehodnotenie predmetného uznesenia a žiada previesť na mesto Košice zodpovedajúcu časť akcií  TEKO, ktorou bude môcť mesto Košice účinne zabezpečiť kontrolu a riadenie tejto spoločnosti v prospech obyvateľov mesta.